**Հ Ի Մ Ն Ա Վ Ո Ր Ո Ւ Մ**

**«ԱՆՀԱՏՈՒՅՑ ՕԳՏԱԳՈՐԾՄԱՆ ԻՐԱՎՈՒՆՔՈՎ ՏԱՐԱԾՔ ԱՄՐԱՑՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ**

**ՆԱԽԱԳԾԻ ՎԵՐԱԲԵՐՅԱԼ**

 ՀՀ ոստկանությանն է դիմել ՀՀ Տավուշի մարզպետը՝ Հայաստանի Հանրապետության ոստիկանությանն ամրացված ՀՀ Տավուշի մարզ, Դիլիջան համայնք, ք․Դիլիջան Թբիլիսյան խճուղի 61/1 հասցեում գտնվող Հայաստանի Հանրապետության ոստիկանության հաշվեկշռում գտնվող շինությունը անհատույց օգտագործման իրավունքով «Դիլիջան համայնքի կոմունալ սպասարկում» համայնքային ոչ առևտրային կազմակերպությանն ամրացնելու նպատակով։

ՀՀ Տավուշի մարզի Դիլիջանի համայնքապետարանի ծրագրերում կարևոր տեղ է հատկացված թափառող կենդանիների հետ կապված խնդիրների լուծմանը։ Դիլիջան քաղաքը հանդիսանում է զբոսաշրջային և առողջարանային կենտրոն, որի հետևանքով տարեցտարի ավելանում է նաև զբոսաշրջիկների թվաքանակը և այդ համատեքստում կարևորվում է նրանց անվտանգության ապահովումը, կապված քաղաքում թափառող կենդանիների գլխաքանակի ավելացման հետ։ «Թափառող կենդանիների վնասազերծման կենտրոն» ՀՈԱԿ-ի հետ համագործակցության շնորհիվ համայնքում նախատեսվում է իրականացնել թափառող կենդանիների ստերջացման ծրագիր՝ դրա միջոցով կանոնակարգելու դրանց գլխաքանակը։

Նախնական հետազոտության փուլում կստուգվի կլինիկա բերված կենդանիների մոտ վտանգավոր վարակիչ հիվանդությունների առկայությունը, առողջ կենդանիները կստերջացվեն, կպատվաստվեն կատաղություն հիվանդության դեմ ու կվերադարձվեն տարածք` կրելով տարբերանշաններ:

Ներկայացված տեղեկատվության համաձայն շինությունը ծառայել է որպես շնապահարաններ։ Համայնքի կողմից նախատեսվում է իրականացնել բարեկարգման, վերանորոգման, վերազինման աշխատանքներ և այն օգտագործել որպես թափառող կենդանիների վնասազերծման կենտրոն։

 Հաշվի առնելով վերոգրյալը՝ Տավուշի մարզպետարանի կողմից մշակվել է «Անհատույց օգտագործման իրավունքով տարածք ամրացնելու մասին» ՀՀ կառավարության որոշման նախագիծը, որով առաջարկվում է «Հայաստանի Հանրապետության ոստիկանությանն ամրացված ՀՀ Տավուշի մարզ, Դիլիջան համայնք, քաղաք Դիլիջան Թբիլիսյան խճուղի 61/1 հասցեում գտնվող Հայաստանի Հանրապետության ոստիկանության հաշվեկշռում գտնվող 121.4 քառ. մետր մակերեսով շինությունը՝ 16437920 ՀՀ դրամ կադաստրային արժեքով՝ 1/մեկ/ տարի ժամկետով, անհատույց օգտագործման իրավունքով ամրացնել «Դիլիջան համայնքի կոմունալ սպասարկում» համայնքային ոչ առևտրային կազմակերպությանը։

«Անհատույց օգտագործման իրավունքով տարածք ամրացնելու մասին» Հայաստանի Հանրապետության կառավարության որոշման նախագծի ընդունման կապակցությամբ տեղական ինքնակառավարման մարմինների բյուջեում հնարավոր է ծախսերի ավելացում:

 «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և /կամ այլ ռազմավարություններ»։ Նախագիծը չի բխում ՀՀ կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N1902-Լ որոշմամբ հաստատված միջոցառումների ծրագրի պահանջներից։